**Latvijas Alpīnistu savienības (LAS) organizēto sacensību drošības protokols**

1. **Protokola piemērojamība.**
	1. Latvijas Alpīnistu savienības (turpmāk - LAS) organizēto sacensību (turpmāk - Sacensības) drošības protokols (turpmāk - Protokols) ir izstrādāts saistībā ar COVID-19 infekcijas izplatību Latvijas Republikas teritorijā, atbilstoši Ministru kabineta 2021. gada 9. oktobra rīkojumam Nr. 720 “Par ārkārtējās situācijas izsludināšanu” (turpmāk – MK rīkojums Nr. 720) un Ministru kabineta 2021. gada 28. septembra noteikumos Nr. 662 “Epidemioloģiskās drošības pasākumi Covid-19 infekcijas izplatīšanas ierobežošanai” (turpmāk – MK noteikumi Nr. 662) paredzēto pamatprincipu (informēšana, distancēšanās, higiēna, personas veselības stāvokļa uzraudzība) un no tiem izrietošo prasību ievērošanai.
	2. Protokols ir paredzēts izmantošanai ievērojot Protokolā ietvertos nosacījumus visās LAS organizētajās sacensībās iekštelpās un ārtelpās, visos LAS pārstāvētajos sporta veidos: kāpšanas sportā, alpīnismā tehnikā un sporta tūrismā,
	3. Protokols ir jāievēro visiem Sacensību dalībniekiem: organizatoriem, sportistiem, klubu pārstāvjiem, komandām, treneriem, apkalpojošam personālam, tiesnešiem un skatītājiem (turpmāk visi kopā – Sacensību dalībnieki).
	4. Ja tiek konstatēta pretruna starp Protokolu, LAS sacensību noteikumiem un/vai sacensību nolikumiem, spēkā ir Protokola noteiktais regulējums.
	5. Mainoties epidemioloģiskajai situācijai, Protokolu var pārskatīt un tajā noteiktos ierobežojumus mainīt. Protokola spēkā esošā versija tiek publicēta climbing.lv.
2. **Sacensību organizatoriskais process.**
	1. Sacensību organizatoriem laikā no 11.10.2021. – 28.02.2022., izstrādājot sacensību noteikumus un/vai sacensību nolikumu un sacensību organizēšanas laikā, ir jāievēro un jāvadās saskaņā ar MK rīkojumā Nr. 720 un MK noteikumos Nr. 662 noradītajām prasībām.
	2. Sporta sacensības notiek epidemioloģiski drošā vidē nodrošinot MK rīkojuma 720 5.44. un 5.24.apakšpunkta prasība.
	3. Sacensību organizatoriem labi redzamā vietā ir jāizvieto norādes ar informāciju par distances ievērošanu, maksimālo apmeklētāju skaitu, higiēnu, pašizolāciju, karantīnu, kā arī citu informāciju saskaņā ar MK rīkojumu Nr.720.
	4. Sacensību organizatoriem jānozīmē persona, kura atbild par sabiedrisko kārtību, drošību un Protokola ievērošanu sacensību norises vietā. Nozīmētajai personai sacensību laikā jāatrodas sacensību norises vietā.
	5. Organizatoriem jāveic sacensību dalībnieku uzskaite, lai noteiktu kontaktpersonas gadījumā, ja starp iesaistītajām personām būs konstatēta ar Covid 19 inficēta persona. Dalībnieku uzskaitē norāda - vārdu, uzvārdu, dalībnieka vai/un sacensībās atbildīgās personas/trenera kontakttālruni. Informācija jāglabā ne ilgāk par 30 dienām.
	6. Sportisti sacensībās izmanto savu personīgo inventāru. Organizatoru inventārs tiek izmantots tādā apmērā, lai nodrošinātu drošību sacensībās, mazinot personas kontaktu ar kopējo inventāru, ko izmanto citas personas.
	7. Dalībnieku/komandu starta karšu izsniegšana notiek pēc nepieciešamības, bezkontakta veidā, nodrošinot dalībnieku distancēšanās iespējas.
	8. Katru dalībnieku pavada ne vairāk kā viens treneris/apkalpojošā persona. Treneri ievēro distancēšanos 2 metri.
3. **Pamatprasības saistībā ar LAS organizēto sacensību norisi kāpšanas sportā.**
	1. Sacensību teritoriju/telpu sadala atsevišķās zonās, atbilstoši sacensību formātam, saskaņā ar sacensību nolikumu. Piemēram - iesildīšanās /izolācijas, tranzīta/gaidīšanas, starta, kāpšanas, un skatītāju zonās. Pieļaujamais cilvēku skaits katrā no zonām, un noteikumi skatītāju zonā tiek noteikts sacensību nolikumā, saskaņā ar sacensību laikā noteiktajiem ierobežojumiem.
	2. Iesildīšanās/izolācijas zona – sportistu vispārīgās iesildīšanās zona un/vai kāpšanas sienas daļa, kura paredzēta, lai iesildītos. Iesildīšanās/izolācijas zonā ir atļauts atrasties sportistiem, personām, kas tieši saistītas ar sacensību organizēšanu un treneriem. Ierašanās iesildīšanās/izolācijas zonā sportistiem ir ne agrāk kā 1h pirms sava starta.
	3. Tranzīta/gaidīšanas zona - paredzēta sportistiem, pirms starta. Tranzīta/gaidīšanas zona ir atļauts atrasties sportistiem un personām, kas tieši saistītas ar sacensību organizēšanu. Ierašanās tranzīta/gaidīšanas zonā sportistiem ir ne agrāk kā 5 minūtes pirms nolikumā norādītā laika.
	4. Starta zona - zona pirms kāpšanas sienas, tieši zem maršrutiem. Starta zonās ir atļauts atrasties sportistiem un personām, kas tieši saistītas ar sacensību organizēšanu. Ierašanās starta zonā tiesnešiem ir ne agrāk kā 10 minūtes pirms starta, tiesneši un drošinātāji ievēro distancēšanos 2 metri. Sportisti ierodas starta zonā tikai pēc tiesneša uzaicinājuma.
	5. Kāpšanas zona – kāpšanas siena vai kāpšanas sienas daļa, kur ir ierīkoti sacensību maršruti. Kāpšanas zonā atļauts atrasties tikai sportistiem.
	6. Skatītāju zona – paredzēta personām, kas nav tieši saistītas ar sacensību organizēšanu vai dalību tajās.
	7. Starta, iesildīšanās/izolācijas zonas tiek definētas kā potenciālās pulcēšanās zonas, kur tiek stingri kontrolēts cilvēku skaits.
	8. Visās sacensību zonās ir pieejami dezinfekcijas līdzekļi.
	9. Visās sacensību zonās sportisti, viņiem paredzētās sēdvietās, lieto savu dvieli, ar ko apsedz sēdvietu.
	10. Sportisti lieto savu magnēziju. Sacensībās ieteicams lietot šķidro magnēziju.
	11. Sacensībās, grūtās kāpšanas disciplīnā, sportisti lieto savas virves.
	12. Sportistam, kurš guvis asiņojošu traumu (roku pirkstu asiņošana, vai kādas ķermeņa daļas nobrāzums), kas nav tik būtiska, lai traucētu turpināt sacensības, nekavējoties jānovērš asins nokļūšana uz kopīgā inventāra, vai koplietošanas virsmām (uzlīmējot plāksteri, vai nosaitējot traumēto zonu). Ja tas netiek nekavējoties izdarīts, sportistam tiek liegts turpināt sacensības. Ja asinis ir nonākušas uz koplietošanas inventāra vai koplietošanas virsmām, sacensību organizatoriem nekavējoties ir jānotīra un jādezinficē koplietošanas inventārs un koplietošanas virsmas.
4. **Pamatprasības saistībā ar LAS organizēto sacensību norisi Sporta tūrismā.**
	1. Dalīborganizācijai ir jānozīmē par sabiedrisko kārtību un drošību atbildīgo personu, kuras kompetencē ietilptu šī Protokola ievērošanas nodrošināšana sporta tūrisma sacensību norises laikā un vietā. Papildus pie komandu sacensību disciplīnām jānorāda komandas kapteinis, kurš kļūst par galveno atbildīgo komandai atrodoties distancē, piemēram, kontroles kombinētā pārgājienā.
	2. Sacensību organizatori veic tiesnešu uzskaiti, sadarbībā ar atbildīgo personu (skat. 2.5. punkts) veic tiesnešu instruktāžu, t.sk. iepazīstinot ar Protokolu.
	3. Iespēju robežās samazināt kopīgi lietoto virsmu (kāpšanas siena, koki u.c.) un priekšmetu (karabīnes, žumāri u.c.) skaitu.
	4. Iespēju robežās veic virsmu un aprīkojuma tīrīšanu un dezinfekciju, nekaitējot aprīkojuma drošības kvalitātei.
	5. Gan individuālo un komandas sacensību, gan telpu un āra sacensību tiesneši veic ierakstus tikai tiesnešu lapās, bet bezkontakta veidā obligāti iepazīstina ar tiem sacensību dalībniekus uzreiz pēc attiecīgās distances finiša, Kontroles kombinētā pārgājienā katra etapa finiša. Sacensību dalībniekiem ir tiesības tos pierakstīt savā starta lapā ar savu rakstāmo.
	6. Organizatoriem jānodrošina iespēja un komandām jāievēro - distancēšanās no pārējām sacensību komandām gan ierodoties sacensību norises vietā iesildīšanās zonā, gan sacensību norises laikā, gan finiša zonā pēc sacensībām.
	7. Sacensībās, kuras notiek telpās, organizatoriem jānodrošina atsevišķas telpa katrai pārstāvētajai organizācijai, kurā dalībnieki var pārģērbties un uzkavēties līdz un pēc saviem startiem.
	8. Visa informācija par sacensībām, tai skaitā papildus informācija par distancēm, sacensību dalībnieku izloze, komandu pārstāvju sapulces pirms un pēc sacensībā notiek attālināti.
5. **Pamatprasības saistībā ar LAS organizēto sacensību norisi Alpīnisma tehnikā.**

Tiks papildināts

1. Apbalvošana.
	1. Apbalvošana klātienē notiek tikai individuāli.

2022.gada 21.janvārī

Latvijas Alpīnistu savienības prezidents

Normunds Reinbergs

.